‘Ouers die antwoord tot krisis in SA skole’Argieffoto Die Suid-Afrikaanse Instituut vir Rasseverhoudinge (SAIRV) het Dinsdag gesê een van sy verslae het aan die lig gebring tot watter mate staatsbeheerde skole die ontwikkeling van leerders, veral swart leerders, kniehalter. Die verslag getiteld “Parents, not politicians, must run South Africa’s schools” is die eerste uitgawe van die FreeFACTS-publikasie wat die instituut saamgestel het. Volgens die verslag is Suid-Afrikaanse skole se probleem grotendeels nie weens ŉ gebrek aan geld nie. “Baie ontwikkelende markte bestee minder aan onderrig as Suid-Afrika, maar het baie beter resultate.” Die SAIRV meen in Suid-Afrika se geval is korrupsie, verwoestende vakbonde, ideologiese dogma en onbekwame politici van die redes wat veroorsaak dat net ŉ klein groep kinders ordentlike onderrig ontvang. Hul navorsing het bevind: Wanneer gemeenskappe skole beheer, verbeter die resultate. Volgens die instituut is ŉ kortpad vir beter onderrig om burokrate “uit te kry” en ouers te laat oorneem. Marius Roodt, veldtogbestuurder van die SAIRV, het gesê die data in die verslag dui aan dat slegs 33% leerders matrieks slaag met meer as 40% vir wiskunde. Slegs 29,2% van skole het ŉ biblioteek en slegs 18,3% van regeringskole het ŉ wetenskap-laboratorium. “Slegs 13% van die 2006-klas se graadeens kon met universiteitsvrystelling kwalifiseer toe hulle in 2017 matriek skryf,” het Roodt gesê. Roodt waarsku dat die benarde omstandighede moontlik die toekoms van jou kind kan wees as daar nie ŉ alternatief buite regeringskole gevind word nie. “Min mense kan egter privaat skole bekostig.” Die SAIRV het eerstens voorgestel dat skole aan gemeenskapsgroepe, kerke, NRO’s en privaat onderrigverskaffers verkoop moet word vir R1 en dan binne spesifieke riglyne bestuur word. Tweedens moet die nasionale onderrigbegroting dan volgens hulle verdeel word in kaartgeskenkbewyse wat deur al die ouers ontvang sal word. “Ons glo dié geskenkbewyse sal genoegsaam wees om onderrig van hoë gehalte vir elke kind in die land te finansier. Ouers kan die geskenkbewyse by enige skool van hul keuse gebruik en die geskenkbewys ook aanvul met hul eie geld in die geval waar die skool hoër koste het.” Die SAIRV meen deur aan ouers die keuse en koopkrag te gee om oor hul kinders se onderrig te besluit, verkry hulle ook die mag om die kurrikulum, taal, beleid en etos van die skool te beheer. “Dit is nie vir die regering en politici om te besluit hoe om jou kind groot te maak nie, dit is vir jóú om te besluit. Ondersteun ons werk en ons gaan groter ouerbeheer van onderrig ŉ werklikheid maak.” Die SAIRV het gesê dié weergawe van FreeFACTS val saam met die bekendstelling van die SAIRV se onderwyshandves. Dit is ŉ inisiatief om Suid-Afrikaners die geleentheid te gee om groter ouerbetrokkenheid in skole te onderskryf in ŉ poging om die onderrigstelsel uit die huidige krisis te red.